**forældrehåndbog**

**Høffdingsvej 18 2500 Valby**

**Københavns Kommune**



# Forældrehåndbog

Kære forældre

Vi ønsker Jer velkommen i Børnegalaxen Valby.

I denne folder findes nogle praktiske informationer omkring dagligdagen i Børnegalaxen.

Børnegalaxen Valby benytter den digitale platform børneintra Famly.

Famly giver Jer muligheden for at følge Jeres barn i hverdagen og hjælper institutionen og personale med administration og koordinering.

I modtager login og vejledning til Famly sammen med denne folder. Famly kan downloades på smartphone og computer.

I skal have udfyldt personlige oplysninger på Famly, inden I forlader institutionen på barnets første dag.

Vi glæder os til at lære Jer alle bedre at kende, og ser frem til et godt samarbejde.

Med venlig hilsen

Børnegalaxen Valby

# Krav og forventninger

Som forældre har du helt sikkert nogle krav og forventninger til os som personale, som vi vil forsøge at imødekomme i den udstrækning, det kan lade sig gøre inden for husets mål, rammer og ressourcer.

Som personale har vi også nogle krav og forventninger til dig, som vi gerne ser, du respekterer.

* VI forventer du er interesseret i dit barns trivsel og udvikling i Børnegalaxen Valby og ønsker at indgå i en dialog og et samarbejde omkring dit barn.
* Vi forventer, at du følger med i Børnegalaxen Valbys dagligdag ved at orientere dig via opslag, nyhedsbreve, famly intra og lignende, og at du husker at give tilbagemeldinger, når dette er påkrævet.
* Vi forventer også, at du selv er opsøgende, hvis der er ting, du gerne vil vide omkring dit barn, eller ting du er i tvivl om.
* Vi forventer, at du deltager i sociale arrangementer og forældremøder i Børnegalaxen Valby.
* Vi forventer, at dit barn holder ferie.
* Vi forventer, at du afleverer og afhenter til tiden.
* Vi forventer, at du hjælper dit barn med at rydde legetøj op, inden I går hjem.

For at kunne udføre det pædagogiske arbejde så godt som muligt, forventer vi, at du respekterer husets arbejdsgange.

Du kan i princippet komme og gå på alle tider af dagen, men der er nogle tidspunkter, hvor dette vil være uhensigtsmæssigt for eksempel i samlingerne. Det virker forstyrrende for gruppen, hvis den voksnes opmærksomhed rettes imod en forælder, hvilketlet kan resultere i ”opløsning” af den aktivitet, der er i gang.

De fleste børn bryder sig ikke om at komme ”dumpende” midt i en aktivitet, hvor alle andre er i gang. Derfor er det en god ide at komme **senest kl.9.20.** Så er der tid til afsked, inden de planlagte aktiviteter begynder – det gør også afskeden med dit barn lettere. Hvis du kommer efter kl.9.30 bedes du vente med at aflevere dit barn til samling er færdig ca. kl. 9.45

Når du siger farvel, kan dit barn få hjælp til at vinke sammen med en voksen.

Når vi har temauger, projektarbejde eller ture ud af huset, vil vi bede dig om at komme med dit barn inden et bestemt tidspunkt, hvilket vi forventer, at du overholder. Vi forventer også, at du sammen med dit barn, rydder op i garderoben, inden I går hjem og at I selv finder evt. forsvundne sutsko, legetøj og lignende. Det er **IKKE** en personaleopgave at lede efter medbragt legetøj mv.

**Allergi**

Det er vigtigt at i udfylder eventuelle allergier/ændringer i allergi på stamkort i Famly, så der kan tages hensyn til barnets almene sundhedstilstand. Tag gerne en snak med personalet om dette.

**Bleer**

Du skal selv medbringe bleer til dit barn. Vi vil gerne frabede os buksebleer/up`n go. Det besværliggør skiftning. Du skal sørge for at der ligger halv pakke bleer. Vi har ikke lånebleer, så husk at tjekke om der er nok bleer.

**Ferie**

Vi vil gerne vide, hvornår dit barn holder ferie. Ved de store ferier vil vi bede dig om at afkrydse på Famly, hvornår i holder ferie. Holder I ferie udenfor sæsonen, fortæller i det på stuen. Vi forventer, at I holder mindst 2 ugers sammenhængende sommerferie. Det er mindst ligeså vigtigt for børn at holde ferie, som det er for voksne. Har I meldt ferie, kan I ikke aflevere barnet i institutionen, med mindre der foreligger tvingende omstændigheder. Vi planlægger personalets ferie og vikardækker ud fra det antal børn, vi forventer der vil være i institutionen. Og vi vil meget gerne have postkort – det er så hyggeligt.

**Fester**

Der afvikles sommerfest, julefest og Eid fest i huset. Besked kommer i opslag og datoerne kan ses i Årskalenderen og på Famly.

**Forældresamarbejde**

Vi syntes at det er meget vigtigt, at forældre og personale kan indgå i en åben dialog med hinanden, at vi er åbne og ærlige overfor hinanden, og at vi respekterer hinandens synspunkter, muligheder og begrænsninger. Vi tilbyder forældresamtaler omkring det enkelte barns trivsel og udvikling. Vi tilbyder Jer, et formøde ved opstart af jeres barn.

Den første samtale finder sted indenfor 3 måneder efter barnets påbegyndte start i institutionen. Vi afholder desuden samtaler inden dit barn starter i SFO/skole. Inden da er du velkommen til at få samtaler, når eller hvis der er behov for det, ligesom vi vil invitere jer til samtale, hvis vi finder det nødvendigt. I er altid velkomne i det daglige til at stille spørgsmål – men husk : der er samtaler, der ikke skal tages i garderoben!

Vi tilstræber at give forældrene en høj grad af information om institutionens liv og virke, hvilket vi b.la gør gennem dagbøger,nyhedsbreve eller opslag, også på Famly. Dette kræver jeres aktive medvirken til at orientere jer.

Når vi afholder forældremøde, bliver der informeret via nyhedsbreve og/eller opslag, også på Famly.

**Forsikring**

Børnegalaxen Valby dækker ikke for ulykker eller skader, ligesom der ikke dækkes for ødelagt/bortkommet legetøj eller beklædningsgenstande. I skal sørge for at tegne en fritids/ulykkesforsikring for jeres barn. Hvis jeres barn, kommer til at ødelægge noget af institutionens inventar, er det jeres ansvarsforsikring, der skal dække.

**Forældreintra/Famly**

Vi har valgt at benytte Famly som platform. På Famly har vi bla. mulighed for at fortælle jer forældre hvad der sker i dagligdagen. Det gør vi b.la. med billeder. Alle billeder i Famly tilhører Børnegalaxen Valby. Billeder af egne børn må downloades og printes, billeder fra Famly må ikke deles på sociale medier som Facebook, Instagram og Snapchat. Når dit barn begynder hos os, vil du modtage et link på din mail, så du kan logge på Famly. I bedes udfylde udfylde stamkort og andre oplysninger på Famly, inden I går hjem efter første dag. På Famly vil du kunne følge dit barns dagligdag, samt modtage relevant information fra os. Her melder du ferie, fridage, sygdom mv. gerne med kommentarer. Det er kun personalet, der kan læse beskeder, ikke de øvrige forældre.

Husk at registrere ændringer i famly med hensyn til allergier, ændringer i personlige data( telefonnumre, adresse, helbredsoplysninger. Husk også at sætte billeder på de nærmeste familie/venner der aflevere og afhenter jeres barn.

**For sent afhentede børn**

Institutionen åbner kl. 7.00, dvs at du kan komme ind og aflevere dit barn, når døren åbner kl. 7.00, ikke før. Institutionen lukker kl.17.00, fredag dog kl. 16.00 hvor personalet har arbejdstid til. Du skal derfor have forladt institutionen med dit barn på dette tidspunkt. Vi forventer at du er i institutionen senest 10 min før lukketid, så du kan nå at hjælpe dit barn i tøjet og være ude af institutionen ved lukke tid. Bliver du forsinket uanset årsag, så du ikke kan nå at afhente dit barn inden lukketid, **SKAL** du ringe til os. Det er vigtigt at vi bliver orienteret, både for personalets og dit barns skyld. Du skal skrive under på en erklæring til Børnegalaxen Valby om forsinkelsen samt grunden til denne. Ved gentagen forsinkelser( 3 gange inden for 6 måneder) tager vi kontakt til de sociale myndigheder.

Ved forsinkelser indenfor 30 minutter, tager personalet kontakt til forældrene, for at informere dem, at deres barn ikke er blevet afhentet og ligeledes få at vide hvornår barnet bliver afhentet.

Ved forsinkelser over 1 time uden kontakt til forældrene, skal vi kontakte politiet og overdrage barnet i deres varetægt. Personalet må ikke tage børn med hjem.

**Fotografering**

Vi fotograferer børnene både i dagligdage i institutionen og på udflugter mv. Disse billeder bruger vi til at sætte i dagbogen på Famly. Du skal selv tage stilling til, om billeder af dit barn må komme på vores hjemmeside. Dette gøres, når du udfylder stamkort på Famly og underskriver samtykkeerklæring. En gang om året bliver børnene fotograferet gruppevis og der tilbydes også portrætfotografering.

**Fødselsdag:**

Sådan fejrer vi fødselsdagsbarnet:

I løbet af dagen synges der fødselsdagssang. I vuggestuen dog om formiddagen. Hvis familien ønsker, at der skal deles noget ud, er der mulighed for at fødselsdagsbarnet deler f.eks frugt(vindruer frabedes pga kvælningsfare) eller boller ud. Tag venligst hensyn til allergi, spørg gerne personalet for information. Se vores kostpolitik på hjemmesiden. Hvis man som forælder vælger at deltage til fødselsdagen forventer vi at, I tager jeres barn med hjem, når fødselsdagen er slut.

Hvis I gerne vil holde fødselsdag hjemme, må I invitere den stue barnet tilhører: Af hensyn til personalenormeringen og planlagte aktiviteter, kan vi desværre ikke tilgodese andre muligheder.

Hvis man vil invitere særligt udvalgte kammerater, skal det gøres udenfor vuggestuen eller børnehaven og invitationerne skal deles ud privat/hjemme. Slikposer må ikke uddeles, hverken hjemme eller i institutionen.

**Garderobe og skiftetøj**

Vi vil gerne jer om at være med til at sørge for, at jeres barns garderobe er i orden, **når I forlader institutionen.** Dvs. at sutsko er taget op fra gulvet og stillet i rummene, og at overtøj samt medbragt legetøj er fjernet fra bænkene, og tøjet er hængt på plads. Det samme gælder for regntøj og gummistøvler. Det er jeres opgave som forældre at sørge for, at disse ting er i orden…. Det får også garderoben til at virke som et mere ”pænt” rum. Brud også lige 5 minutter på at se, om der et tilstrækkeligt med skiftetøj i den rigtige størrelse. Børn vokser😊. Der skal minimum ligge et helt komplet sæt i kurven, ligesom ekstra overtøj er en god ide. Husk at skrive navn i tøj, støvler og sko.

I skal tømme garderoben den sidste fredag i måneden, så der kan blive gjort rent. Det er en god ide at have en mulepose eller stofpose når i tømmer garderoben, vi udlevere ikke plastposer.

Der må ikke ligge plastposer i garderoberne, da der er risiko for at jeres barn kan udsættes for kvælningsfare.

**GDPR og Forældrekontrakt**

Institutionen er lovmæssigt pålagt at behandle jeres og jeres barns data/informationer på en forsvarlig måde. I den forbindelse skal I læse og udfylde en samtykkeerklæring som skal afleveres til ledelsen. De oplysninger i udfylder på Famly er fortroligt, og bliver behandlet ift lovgivningen.

I skal også læse og underskrive en forældrekontrakt ved indmeldelse som afleveres til ledelsen.

**Kartotekskort**

Inden dit barn begynder i Børnegalaxen Valby, modtager du indkøringspapirer, hvor du kan se tidspunkt for start, hvilket personale der modtager dit barn og hvordan indkøringen foregår.

Når dit barn begynder i Børnegalaxen Valby, skal du udfylde stamkort på Famly med jeres og barnets personlige data. Her giver du også tilladelse til at deltagelse i ture mv. Det er vigtigt, at du/I husker at fortælle os, når nogle af disse oplysninger/ændringer ændrer sig, f.eks. mobiltelefonnumre/ arbejdstelefonnumre, så vi altid har mulighed for at kunne kontakte jer.

**Legetøj**

Må gerne medbringes på solstuen og månestuen, hver fredag. Vuggestuen frabeder sig at der medbringes legetøj. Husk dog, at det er på eget ansvar, at der skal navn i/på. Og at det ikke er personalets opgave at holde styr på det. Det må ikke være større end det kan ligge på dit barns rum, og vi forbeholder os ret til at slukke for legetøj, der støjer mere end hvad personalet synes er rimeligt. Husk i øvrigt, at det er mere hensigtsmæssigt at tage kampen derhjemme end i institutionen. Medier, der kan optage billeder/lyd, er forbudte. Husk, at personalet ikke skal holde styr på jeres barns legetøj.

**Lukkedage**

Se venligst opslag på Famly og i institutionen.

**Medicin**

Vi må i institutionen ikke give børnene medicin, da vi ikke er sundhedsfagligt uddannet. Det er Sundhedsstyrelsens beslutning. En undtagelse herfra er ved kroniske sygdomme, hvor der skal ligge instruktioner og skriftlig dokumentation fra egen læge.

**Mobiltelefoner**

Skal **IKKE** bruges mens I afleverer eller afhenter jeres barn. Jeres barn har krav på jeres opmærksomhed i de situationer. En undtagelse er naturligvis, hvis I skal kontakte andre forældre for at tage deres børn med hjem. Men der kan forekomme privat voksen-snak, som hverken jeres eller de øvrige børn i institutionen skal høre. Man kan ikke gøre for, at man bliver ringet op – men man kan lade være med at besvare opkaldet. Et alternativ kunne være at sætte telefonen på lydløs.

**Måltider**

Du kan se madplan i institutionen. Der kommer opslag om ugentlig menu.

* Morgenmad: Vi tilbyder morgenmad i institutionen. Morgenmadens udbud følger vores kostpolitik. Se denne på vores hjemmeside. Morgenmaden afsluttes og ryddes væk kl.7.45 hvorfor barnet skal komme senest 7.30, for at kunne spise med. Vi tilbyder mælk til morgenmaden.
* Formiddagsmåltid: Vi tilbyder formiddagsmåltid i institutionen. Børnene får tilbudt brød og grøntsager. Vi tilbyder vand til måltidet.
* Frokost: Alle børn tilbydes frokost i institutionen
* Eftermiddagsmåltid: Der tilbydes brød, frugt og vand til alle børn.
* For alle måltider gælder det, at de følger Børnegalaxen Valby kostpolitik.

Børnene har adgang til frisk vand i løbet af dagen.

**Personale**

Se ved opslag i institutionen, hvem der er ansat. Dette kan også ses på Famly.

**Samarbejde med andre fagpersoner**

Børnegalaxen Valby er en privat institution, der har et tæt samarbejde med Støtteteamet i København Kommune, som tilbyder hjælp i form af talepædagog, psykolog eller støttepædagog. Institutionen kan henvende sig til støtteamet, med samtykke fra forældre, og drøfte børn, som kunne have brug for støtte eller hjælp. Mener du, at dit barn har vanskeligheder, og du gerne vil have redskaber eller hjælp, så ret henvendelse til personalet. Er der efter en periode ikke opnået en ændring i adfærd eller udvikling, bliver næste skridt et handleplansmøde med deltagelse af jer, psykolog og talepædagog og stuens personale. Først herefter sættes en decideret foranstaltning/undersøgelse i værk.

**Sikkerhed**

Af hensyn til dit barns sikkerhed må der ikke være tomme plastikposer i garderoben. Det samme gælder for balloner, der kan være livsfarlige hvis de sluges. Vær desuden opmærksom på, at lange snore i flyverdragter, vanter, og huer kan hænge fast i revner og sprækker, og vi opfordre jer derfor til at undgå dette, eller binde dem op i knuder. Af sikkerhedshensyn skal tørklæder, halsedisser og halstørklæder ikke medbringes i institutionen.

**Solcreme**

Når solen er kraftig, skal du sørge for at dit barn er smurt ind i solcreme, når du aflevere det i institutionen. Vi sørger for at smøre dem ind efter frokosten. Vi benytter solcreme uden parfume, parabener, konserveringsmidler og kemiske filtre. Hav også gerne en kasket med. Vi holder øje med uv- indekset på DMI.

**Sommerferie**

Sommerferieperioden i Børnegalaxen Valby er uge 27 til og med uge 32. I bedes afholde 3 sammenhængende ugers sommerferie. Du kan gå på Famly melde sommerferie for dit barn.

**Sovebørn**

I vuggestuen sover børnene til middag mellem 12 og 14. Vi vækker ikke børn der sover, vi mener at børn skal have lov til at sove til de vågner. Børnene er mere udhvilet og klar til at klare resten af dagen i institution. Helt små børn har ofte brug for at sove 2 gange, både formiddag og eftermiddag – de følger deres egen rytme.

Hvis dit børnehavebarn har brug for en middagslur, kan dette som udgangspunkt godt lade sig gøre, mens de andre børn er på legepladsen efter frokost. Tvingende omstændigheder kan dog gøre, at middagsluren må sløjfes.

**Sygdom**

Er dit barn sygt, er det vigtigt, at du giver os besked inden kl. 9.00, gerne på Famly. Vi vil gerne oplyses om sygdommens art, så vi evt. kan underrette de øvrige forældre ved smitsom sygdom. Vi hænger information op fra [www.sygeboern.dk](http://www.sygeboern.dk) og /eller Sundhedsstyrelsen. Det er også deres retningslinjer vi følger. Information vil også komme på Famly.

Det er vigtigt at huske at:

* Syge børn modtages ikke i institutionen.
* Et barn med smitsom sygdom må først modtages, når det ikke længere smitter. Er du i tvivl om, hvor længe dit barn smitter, kan det læses på [www.sygeboern.dk](http://www.sygeboern.dk)
* I tilfælde af lus, må barnet gerne være i institutionen, når det er i behandling.
* I tilfælde af feber, skal barnet have et døgn hjemme uden feber, derefter kan barnet komme i institution.
* I tilfælde af diarre, skal barnet have et døgn hjemme med alm. Afføring, derefter kan barnet komme i institution.
* I tilfælde af øjenbetændelse, skal barnet være i behandling og være hjemme 48 timer, derefter kan barnet komme i institution.
* I tilfælde af opkast, skal barnet have et døgn hjemme uden opkast, derefter kan det barnet komme i institution.

Husk at dit barn først er rask nok til at komme i institution igen, når det kan følge dagligdagens almindelige rytme og aktiviteter, uden særlig pleje og pasning. Hermed mener vi at deltage i ture og komme på legepladsen, også selvom det er koldt eller fugtigt.

Bliver dit barn sygt mens det er i institutionen, kontakter vi jer med henblik på afhentning af barnet, så hurtigt et nu er praktisk muligt. **Vi ringer ikke uden grund!**

**Udmeldelse**

**Ønsker du at udmelde dit barn, skal du gå på vores hjemmeside og udfylde udmeldelsesblanket. Udmeldelsen kan ske med en måneds varsel til den 1. i en måned.**

**Ulykker**

Kommer dit barn til skade i institutionen, og vi vurderer at der er tale om en skade, der kræver umiddelbar lægelig behandling, kontakter vi 1813 eller 112. Vi kontakter jer derefter omgående, og aftaler videre forløb.

**Underretning**

Vi er lovmæssigt forpligtet til at underrette København Kommune, hvis vi opdager et barns udvikling eller velfærd er truet. Sker dette, vil vi holde et møde med jer. I får en kopi af vores underretning, og I vil derefter blive kontaktet af kommunen.

**Årsplan**

Du vil kunne finde de aktuelle årsplaner for institutionen på Famly og som opslag i institutionen. Ved ændringer informeres ligeledes på Famly.

**Kontaktoplysninger:**

**Den Integrerede Privatejede Institution  
Børnegalaxen Valby  
Høffdingsvej 18  
2500 Valby  
+45 29 66 51 22 (Hovednummeret)  
Mail adresse:** [**leder@valbybornegalaxen.dk**](mailto:leder@valbybornegalaxen.dk) **Hjemmeside:** [**http://valbybornegalaxen.dk/**](http://valbybornegalaxen.dk/)